CELEX: 32015R1366
Language: hu
Date: 2015-05-11 00:00:00
Title: A Bizottság (EU) 2015/1366 felhatalmazáson alapuló rendelete (2015. május 11.) az 1308/2013/EU európai parlamenti és tanácsi rendeletnek a méhészeti ágazatban nyújtott támogatások tekintetében történő kiegészítéséről

8.8.2015   
            
            
               HU
            
            
               Az Európai Unió Hivatalos Lapja
            
            
               L 211/3
            
         A BIZOTTSÁG (EU) 2015/1366 FELHATALMAZÁSON ALAPULÓ RENDELETE
   (2015. május 11.)
   az 1308/2013/EU európai parlamenti és tanácsi rendeletnek a méhészeti ágazatban nyújtott támogatások tekintetében történő kiegészítéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 56. cikke (1) bekezdésére, 223. cikke (2) bekezdésére, valamint 231. cikke (1) bekezdésére,
   tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (2) és különösen annak 106. cikke (5) bekezdésére,
   mivel:
   
               (1)
            
            
               Az 1308/2013/EU rendelet felváltotta az 1234/2007/EK tanácsi rendeletet (3), és új szabályokat határoz meg a méhészeti ágazatban nyújtott támogatások tekintetében. Felhatalmazza a Bizottságot erre vonatkozó felhatalmazáson alapuló és végrehajtási aktusok elfogadására. Annak érdekében, hogy a támogatási program az új jogi keretben zökkenőmentesen működjön, bizonyos szabályokat ilyen jogi aktusok útján kell meghatározni. Ezen aktusoknak fel kell váltaniuk a 917/2004/EK bizottsági rendeletet (4).
            
         
               (2)
            
            
               Az 1308/2013/EU rendelet 55. cikke szerint a tagállamok hároméves időszakot lefedő nemzeti programokat hozhatnak létre méhészeti ágazatuk számára („méhészeti programok”). A részt vevő tagállamoknak nyújtott uniós pénzügyi hozzájárulás elosztásának alapjait ezért rögzíteni kell.
            
         
               (3)
            
            
               Az egyes részt vevő tagállamokban a méhkaptárak száma jelzi az adott tagállam méhészeti ágazatának méretét. Az egyes részt vevő tagállamok részesedése az Unión belüli méhkaptárak teljes számában egyszerű alapot nyújt a méhészeti programokhoz történő uniós hozzájárulás elosztásához.
            
         
               (4)
            
            
               Az uniós források ésszerű elosztásának biztosítása céljából a részt vevő tagállamoknak megbízható módszerrel kell rendelkezniük a területükön található méhkaptárak számának meghatározására.
            
         
               (5)
            
            
               Mivel a méhkaptárak száma változik az év során, rögzíteni kell azt az időszakot, amikor a méhkaptárak számát meghatározzák.
            
         
               (6)
            
            
               A Bizottságnak nemcsak a méhészeti programokhoz való uniós hozzájárulás elosztása miatt kell ismernie a méhkaptárak számát a tagállamokban, hanem azért is, hogy követni tudja a méhkaptárak számának változását a tagállamokban és értékelhesse a támogatási intézkedések hatását a méhészeti ágazatra, valamint hogy tájékoztathassa az európai lakosságot. Ezért a részt vevő tagállamoknak évente jelenteniük kell a Bizottság felé a méhkaptárak e rendelettel összhangban meghatározott számát.
            
         
               (7)
            
            
               Annak érdekében, hogy a tagállamok költséghatékony méhészeti programokat valósíthassanak meg, meg kell határozni az uniós támogatás programonkénti minimális összegét.
            
         
               (8)
            
            
               A méhészeti ágazatnak juttatott uniós pénzeszközök hatékony és eredményes felhasználásának biztosítása érdekében a tagállamoknak el kell kerülniük méhészeti programjaik kettős finanszírozását az 1308/2013/EU rendelet 55. cikke szerinti méhészeti ágazatra vonatkozó támogatás, illetve az 1305/2013/EU európai parlamenti és tanácsi rendelet (5) szerinti vidékfejlesztési támogatás keretében.
            
         
               (9)
            
            
               Azon tagállamok számára, amelyek nem vezették be az eurót, meg kell állapítani a méhészeti programok finanszírozásánál alkalmazandó átváltási árfolyamokra vonatkozó szabályokat. Átváltási árfolyam alkalmazása esetében a meghatározó ügyleti tény a 907/2014/EK felhatalmazáson alapuló bizottsági rendelet (6) 34. cikkének (1) bekezdésében említett ügyleti tény.
            
         
               (10)
            
            
               Az 1234/2007/EK rendelet előírásairól az 1308/2013/EU rendelet előírásaira való zökkenőmentes áttérés biztosítása érdekében a tagállamoknak lehetőséget kell biztosítani arra, hogy a 2014. január 1. előtt jóváhagyott méhészeti programjaikba bevonják az 1308/2013/EU rendelet 55. cikkének (4) bekezdésében felsorolt új méhészeti intézkedéseket.
            
         
               (11)
            
            
               Átmeneti rendelkezéseket kell biztosítani az uniós hozzájárulás elosztásáról a 2017–2019. évi méhészeti programok között. A 2014–2016. évi programokkal való folyamatosság biztosítása érdekében, valamint hogy a tagállamoknak elegendő idő álljon rendelkezésre egy megbízható módszer kidolgozására a telelésre felkészült méhkaptárak számának szeptember 1. és december 31. között történőmeghatározásához, az uniós forrásokat a 2017–2019. évi méhészeti programok között a tagállamok által 2013-ban a 2014–2016. évi programjaikkal kapcsolatban bejelentett méhkaptárak száma alapján kell elosztani.
            
         
               (12)
            
            
               Az egyértelműség és a jogbiztonság érdekében a 917/2004/EK rendeletet hatályon kívül kell helyezni,
            
         ELFOGADTA EZT A RENDELETET:
   1. cikk
   Méhkaptárak
   E rendelet alkalmazásában a „méhkaptár” méz vagy más méhészeti termékek előállítására, illetve mézelő méhek szaporítására használt, egy méhcsaládot tartalmazó egységet jelent, beleértve a méhek túléléséhez szükséges minden elemet.
   2. cikk
   A méhkaptárak számának meghatározására használt módszer
   Az 1308/2013/EU rendelet 55. cikkében említett, a méhészeti ágazatra vonatkozó nemzeti programokat („méhészeti programok”) benyújtó tagállamoknak rendelkezniük kell egy megbízható módszerrel a területükön található telelésre felkészült méhkaptárak számának meghatározására minden év szeptember 1. és december 31. között.
   3. cikk
   A méhkaptárak számának bejelentése
   2017-től kezdődően a méhészeti programot benyújtó tagállamok minden évben bejelentik a Bizottságnak a területükön található telelésre felkészült méhkaptárak számát, amit a 2. cikkben említett módszer szerint határoztak meg.
   4. cikk
   Uniós hozzájárulás a méhészeti programokhoz
   A méhészeti programokhoz való uniós hozzájárulás elosztása a méhészeti programokkal rendelkező tagállamok között a méhészeti programoknak a Bizottság részére való bejelentését közvetlenül megelőző két évre vonatkozóan a tagállamok által a 3. cikkel összhangban bejelentett méhkaptárak számának átlaga alapján történik. A minimális uniós hozzájárulás méhészeti programonként 25 000 EUR.
   Ha egy tagállam által méhészeti programja számára igényelt uniós támogatás összege alacsonyabb, mint ami az első bekezdés szerint elosztásból adódik, a többi tagállam méhészeti programjához történő uniós hozzájárulást az általuk bejelentett méhkaptárak számával arányosan meg lehet emelni.
   5. cikk
   A kettős finanszírozás elkerülése
   A tagállamok biztosítják, hogy méhészeti programjaik ne részesüljenek kettős finanszírozásban az 1308/2013/EU rendelet 55. cikke szerinti méhészeti ágazatra vonatkozó támogatás, illetve az 1305/2013/EU rendelet szerinti vidékfejlesztési támogatás keretében.
   6. cikk
   Az árfolyam meghatározó ügyleti ténye
   Az 1308/2013/EU rendelet 55. cikke alapján a méhészeti ágazatban támogatásként kifizetendő összegek esetében az árfolyam meghatározó ügyleti ténye a 907/2014/EU felhatalmazáson alapuló rendelet 34. cikkének (1) bekezdésében említett ügyleti tény.
   7. cikk
   Hatályon kívül helyezés
   A 917/2004/EK rendelet hatályát veszti.
   A 917/2004/EK rendeletet azonban továbbra is alkalmazni kell a 2014. január 1. előtt jóváhagyott méhészeti programokra, amíg ezen programok le nem zárulnak.
   8. cikk
   Átmeneti intézkedések
   (1)   A tagállamok módosíthatják a 2014. január 1. előtt jóváhagyott méhészeti programjaikat úgy, hogy azokba bevonják az 1308/2013/EU rendelet 55. cikkének (4) bekezdésében felsorolt új méhészeti intézkedéseket.
   (2)   A 2017–2019. évi méhészeti programok részére nyújtandó uniós források a tagállamok által a 2014–2016. évre szóló méhészeti programjaik tekintetében a 2013. évben bejelentett méhkaptárak száma alapján kerülnek elosztásra.
   9. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. május 11-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 671. o.
   
   
      (2)  HL L 347., 2013.12.20., 549. o.
   
   
      (3)  A Tanács 2007. október 22-i 1234/2007/EK rendelete a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről (az egységes közös piacszervezésről szóló rendelet) (HL L 299., 2007.11.16., 1. o.).
   
      (4)  A Bizottság 2004. április 29-i 917/2004/EK rendelete a méhészeti termékek termelésének és forgalmazásának általános feltételeit javító intézkedésekről szóló 797/2004/EK tanácsi rendelet végrehajtásának részletes szabályairól (HL L 163., 2004.4.30., 83. o.).
   
      (5)  Az Európai Parlament és a Tanács 2013. december 17-i 1305/2013/EU rendelete az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről [vidékfejlesztési rendelet] (HL L 347., 2013.12.20., 487. o.).
   
      (6)  A Bizottság 2014. március 11-i 907/2014/EU felhatalmazáson alapuló rendelete az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, a biztosítékok és az euro használata tekintetében történő kiegészítéséről (HL L 255., 2014.8.28., 18. o.).